Lige nu er lægevagten i Farsø åben alle hverdagsaftener samt weekender. Men 1. december er det slut. Det oplyser Region Nordjylland i en pressemeddelelse. Praktiserende Lægers Organisation, PLO Nordjylland, har trukket stikket på lægevagten i Farsø. Det sker med den begrundelse, at der er mangel på praktiserende læger i Region Nordjylland, og at man derfor har udfordringer med at dække lægevagten. Region Nordjylland har forsøgt at løse problemet på alternative måder, men det er ikke lykkedes. - Det er dybt beklageligt, at serviceniveauet i lægevagten i Farsø nu forringes, men regionen er desværre nødt til at tage til efterretning, at det på grund af mangel på praktiserende læger ikke er muligt for PLO at opretholde lægevagten i Farsø på hverdagsaftener, siger formanden for Akut og Praksis Udvalget i Region Nordjylland, Mogens Ove Madsen i en pressemeddelelse.

Opsummering:
Hvis der er behov for en læge om eftermiddagen eller aftenen, skal borgerne i og omkring Farsø snart ud på en længere køretur.